MUNICIPIUL SATU MARE

Direcția Patrimoniu

Serviciul Patrimoniu, Concesionări, Închirieri

Nr. 48510/20.08.2026

În temeiul prevederilor art.136 alin. (8) lit. b) din OUG nr. 57/2019 privind Codul Administrativ, cu modificările și completările ulterioare, Direcția Patrimoniu-Serviciul Patrimoniu, Concesionări, Închirieri, formulează următorul:

RAPORT DE SPECIALITATE

la proiectul de hotărâre privind însușirea și aprobarea documentației cadastrale de alipire a unor imobile-teren situate în Municipiul Satu Mare, 
                                           Piața Romană
Având în vedere finalizarea proiectului „Muzeul Industrializării forțate și al dezrădăcinării – Satu Mare”, finanțat prin Planul Național de Redresare și Reziliență, Pilonul IV – Coeziunea socială și teritorială, Componenta C11 – Turism și cultură, Investiția I2 – Modernizarea/crearea de muzee și memoriale, al cărui termen de finalizare este data de 31.08.2026, se impune realizarea demersurilor necesare în vederea înscrierii în evidențele de cadastru și carte funciară a obiectivului de investiție.

Potrivit prevederilor art. 91 din Ordinul nr. 600/2023 privind aprobarea Regulamentului de recepție și înscriere în evidențele de cadastru și carte funciară, cu modificările și completările ulterioare, „înscrierea în evidențele de cadastru și carte funciară a unei construcții edificate pe mai multe terenuri ce au limite comune este condiționată de efectuarea în prealabil a unei operațiuni de alipire/primă înregistrare, după caz, din care să rezulte un singur imobil”.

Obiectivul de investiție este edificat pe două imobile cu limite comune, identificate prin numerele cadastrale 193879 și 188929, motiv pentru care, în vederea înscrierii construcției în evidențele de cadastru și carte funciară, este necesară efectuarea operațiunii de alipire a celor două imobile.

În acest sens, a fost întocmită documentația cadastrală de alipire de către S.C. Dărăban Topo S.R.L., prin PFA Dărăban Tudor Radu, prin care se propune alipirea următoarelor imobile:

· imobilul înscris în Cartea Funciară nr. 188929 Satu Mare, având numărul cadastral 188929, situat în municipiul Satu Mare, Piața Romană, în suprafață de 1.117 mp;

· imobilul înscris în Cartea Funciară nr. 193879 Satu Mare, având numărul cadastral 193879, situat în municipiul Satu Mare, Piața Romană, în suprafață de 4.045 mp.

Prin alipirea celor două imobile se va forma un corp de proprietate nou, cu suprafața totală de 5.162 mp, imobil care va aparține în continuare domeniului public al Municipiului Satu Mare.

Față de cele expuse mai sus, raportat și la  art. 129 alin. (2) lit. c) din OUG nr. 57/2019 privind Codul administrativ, potrivit căruia Consiliul local are atribuţii în administrarea domeniului public și privat  al municipiului, înaintăm prezentul proiect  Consiliului Local cu propunere de aprobare.

